11-jarige vas wat op bewegende treine speel‘n Skermgreep uit die video wys hoe die kinders op die treine speel en mense op die spoorlyn stap. Die polisie het ŉ 11-jarige vermeende bendeleier in hegtenis geneem nadat hy glo sy maats aangehits het om op die bewegende waens van Transnet se vragtreine op die noordelike spoorlyne in KwaZulu-Natal te spring. Steve Harris, algemene sekretaris van die vervoervakbond Untu, het gesê die seun is intussen in die sorg van sy ouers vrygelaat. Hulle moet later weer saam met hom in die hof verskyn. Untu sê die jong bende skep ŉ ernstige veiligheidsrisiko. Harris het verskeie video’s ontvang oor die speletjie. Treine op die spesifieke roete moet by ŉ spoedbeperking van 15 km/h hou omdat dit deur ŉ gebied ry waar voetgangers die treinspoor gereeld oorsteek sonder om te kyk, of moontlik nie die spoed van aankomende treine besef nie. In die afgelope boekjaar is 375 sterftes en 2 660 beserings op spoorweë aangemeld, het die Spoorwegveiligheidsreguleerder vroeër bekend gemaak. Daar was terselfdertyd ŉ toename van 36% in veiligheidsverwante sterftevoorvalle. Untu betwis dié syfers en glo dit is veel hoër, hoewel hy sê dié syfers op sigself is rede tot groot kommer. ‘n Skermgreep uit die video. “Ouers moet hul kinders leer dat dit nie grappies is om naby ŉ spoorlyn te speel nie, om nie eens te praat van ŉ bewegende trein nie. Die kinders plaas nie net hul eie lewe in gevaar nie, maar ook dié van die treindrywer en -assistent. Hulle word gedwing om die kinders wat op die waens speel, dop te hou – pleks daarvan om hul oë op die spoorlyn en sinjale te hou,” het Harris gesê. “Om sake te vererger gaan dit die drywer en assistent wees wat aangekla word as die kinders iets oorkom. Die plaas ook hul werk in die gedrang. Dit neem ook glad nie die emosionele trauma in ag waardeur ŉ treindrywer en -assistent gaan as hulle nie ŉ besering kan verhoed nie.” Harris sê dit is onaanvaarbaar dat wetteloosheid die vlak bereik het waar kinders dink hulle kan wegkom met speletjies soos dié. Untu sê die Spoorwegveiligheidsreguleerder moet bewusmaking in die omgewing skep en gemeenskappe onderrig oor treinveiligheid. Die gemeenskap moet ook die betrokke kinders identifiseer en met hul ouers oor die gedrag praat. Harris het ŉ beroep op Untu se treindrywers gedoen om soortgelyke voorvalle dadelik aan te meld, sodat die vakbond kan verseker dit word ook by die polisie aangemeld om gepaste optrede te verseker.